Ejipsiana (vahoaka)
Ny Ejiptiana na Egiptiana dia vondrom-poko teratany any amin' ny Lohasahan' i Nily any Ejipta (na Egipta). Ny maha Egiptiana dia mifamatotra amin' ny jeôgrafia. Ny mponina dia mivangongo ao amin' ny Lohasahan' i Nily, izay faritra kely azo volena manomboka amin' ny Riambe Voalohany ka hatrany amin' ny Ranomasina Mediteranea ary voahodidin' ny taniefitra miantsinanana sy miankandrefana. Io jeôgrafia miavaka io no fototry ny fivoaran' ny fiarahamonina egiptiana hatramin' ny fahagola. Atao hoe مِصرِيُّون / Miṣriyyūn izy ireo amin' ny teny arabo, مَصرِيِّين / Maṣryyīn amin' ny teny arabo egiptiana, ary remenkhēmi amin' ny teny kôpta.

Ny fiteny andavanandron' ny Egiptiana dia fitohizan' ny karazana fiteny arabo eo an-toerana; ny tenim-paritra fantatra indrindra dia atao hoe fiteny arabo egiptiana na masri. Fanampin' izany, vitsy amin' ny Egiptiana monina any Ejipta Ambony no miteny arabo saidy, izay fifangaroan' ny fitenim-paritra kôpta sahidika sy ny fiteny arabo. Ny Ejiptiana dia manaraka ny fivavahana silamo sonita amin' ny ankapobeny nefa ahitana Siita vitsy anisa ary misy ampahany manaraka ny sofisma teratany. Be koa ny isanjaton' ny Ejiptiana kristiana kôpta ao amin' ny Fiangonana Ôrtôdôksa Kôpta, mampiasa ny fiteny kôpta ho fiteny litorzika, izay dingana farany indrindra tamin' ny fivoaran' ny fiteny egiptiana taloha ary mbola ampiasaina miaraka amin' ny fiteny arabo egiptiana amin' ny vavaka.